Ц1уне рахьдал мац1!

Огь, дир маг1аруллъи , дир маг1арул мац1,

Маг1ида бигъараб дир инсул т1имугъ,

Т1армидаги к1ут1ун васаз ах1улел,

Рак1 х1айран гьабулел х1асратал бакънал.

Бакъани г1ужалда годек1абахъе

Хераца рицунел г1акъилал харбал,

Хонжрол балалъ бетун бакъвараб бица

Бергьенлъаби росун гьабураб нуг1лъи.

Огь дир маг1аруллъи, маг1арул куч1дул,

Кинидахъ эбелалъ ах1араб сарин,

Сардил бец1лъи щвейгун гъанситоялъухъ

Сверун бак1арараб берцинаб хъизан.

Хъазан кьолорабго гьалдарал хинк1ал,

Мохмохгун, ц1ураб бакь, къулаг1и, ражи,

Къадазцин бицунеб ях1гун, сабурлъи,

Сундулъго бук1араб бац1ц1адаб намус.

Огь дир маг1аруллъи , дир маг1арул мац1,

Маг1ица чурунищ мун чороклъараб?

Чохьол гуронани ургъел гьеч1еца,

Ч1ван лъолебищ бугеб чияр ч1вадназухъ?

Дур къисаби лъие, дур харбал лъие?

Хазиналъун щвараб дур тарих лъие?

Дур саринал лъие, дур куч1дул лъие?

Керен унтун хъварал жугьаби лъие...?!

Щай бахъулеб дихъа дир маг1арул мац1?!

Ц1вабзазде бахараб умумузул ц1ар.

Аралда цо гулла дуца реч1ч1ани,

Бач1унелъ г1арада кьвагьулеблъи лъай!

Х1.Таймасханова.